**Darabani**, oraş în judeţul Botoşani, regiunea istorică a Moldovei. Fiind o localitate aflată în apropierea graniţei, în Darabani s-au aşezat mulţi evrei meşteşugari. Marea majoritate a acestora erau croitori, cizmari, cojocari, stoleri, măcelari, harabagii sau hamali. Aşezarea evreilor în Darabani este documentată la finalul deceniului patru al secolului al XIX-lea. Astfel, în 1838, locuiau în Darabani 600 de evrei. În următoarele două decenii, creşterea populaţiei evreieşti din localitate nu este spectaculoasă, comunitatea ajungând la 638 persoane în 1859 (reprezentând aproximativ 38% din întreaga populaţie). La următoarele recensăminte, ritmul de creştere demografică devine mult mai alert, avem 2472 de evrei în 1899, 2387 în 1910 (36% din totalul populaţiei) şi 1917 în 1930 (aproximativ 17% din întreaga populaţie).

În 1883, funcţionau în Darabani 20 de şcoli confesionale (*hadarim*), o Talmud Torah şi şase sinagogi: Sinagoga de paie, întemeiată în anul 1853; Sinagoga mare, refăcută după un incendiu din anul 1876; Sinagoga rusească, întemeiată în anii ’40 ai secolului al XIX-lea; Sinagoga croitorilor, construită în 1853 şi refăcută în 1880; Sinagoga Ram, întemeiată în 1875 şi Sinagoga harabagiilor.

Baia rituală (*mikve*) a fost dată în folosinţă în 1853 şi refăcută în 1879. Încă de la aşezarea primilor evrei în Darabani, comunitatea a avut propriul cimitir.

În anii ’30 a început să funcţioneze în Darabani o filială a organizaţiei sioniste *Keren Kaiemet* precum şi o secţie a Partidului Evreiesc Român. În perioada 1935-1940, funcţionau în Darabani, opt sinagogi şi cinci *hadarim*. Poeţii Shimon Haran şi Sami Weinstein-Boiangiu s-au născut la Darabani.

Expresie a antisemitismului tot mai pregnant manifestat de autoritătile române, statutul evreilor din Darabani începe să se deterioreze încă din perioada anilor ’30 dar adevărata schimbare vine la finalul deceniului trei şi începutul deceniului patru al secolului XX.

În iunie 1940, sub pretextul simpatizării cu Uniunea Sovietică, membrii comunităţii evreieşti din Darabani sunt percheziţionaţi, bătuţi şi arestaţi de reprezentanţi ai armatei şi poliţiei române. Nicolae Dimitriu, comandantul poliţiei din localitate, interzice din proprie iniţiativă, circulaţia evreilor pe străzi, ordonă percheziţii şi arestări.

La 20 decembrie 1940, organizaţia legionară din Darabani întocmeşte documentaţia pentru dărâmarea a 25 de imobile din localitate, inclusiv o sinagogă. Motivul invocat este proximitatea toaletelor acestora de clădirea bisericii.

Între septembrie 1940 şi toamna lui 1941, asemeni tuturor evreilor aflaţi sub autoritate românească şi cei din Darabani sunt nevoiţi să se supună întregului set de reglementări antisemite implementate de statul român: le sunt ridicate licenţele comerciale, sunt eliminaţi din Armată, din învăţământ, sunt supuşi sistemului de muncă fortaţă, le sunt confiscate proprietăţile.

La 19 iunie 1941, cei aproximativ 2000 de evreii din Darabani sunt evacuaţi şi internaţi în lagărele din Oltenia (bărbaţii la Tg. Jiu iar femeile la Turnu-Severin). Deplasarea s-a efectuat pe jos până în Gara Vorniceni, aflată la aproximativ 35 de km de Darabani şi apoi cu trenul până la Dorohoi şi de acolo mai departe către sud. Trei luni mai târziu, evreii din Darabani sunt retrimişi la Dorohoi

La 7 noiembrie 1941, evreii din Darabani formează primul convoi de deportaţi ce va porni din Dorohoi către Transnistria. În gară, anterior urcării în trenurile de marfă, sunt percheziţionaţi de reprezentanţi ai Băncii Naţionale. Asemănător tuturor evreilor ajunşi în Transnistria la ordinul autorităţilor române, evreii din Darabani vor rămâne în ghetourile de dincolo de Nistru ceva mai mult de doi ani şi jumătate, timp în care vor fi decimaţi de foame, frig şi boli.

La sfârşitul lui decembrie 1943, o minoritate dintre cei deportaţi se află încă în viaţă şi li se permite repatrierea. În 1947, mai locuiau in Darabani 997 de evrei dar în anii care au urmat comunitatea a scăzut constant datorită emigrării. Ultimul evreu din Darabani s-a stins în 1984.

Surse:

David Shlomo (ed.), *Generaţii de iudaism şi sionism. Dorohoi, Săveni, Mihăileni, Darabani, Herţa, Rădăuţi-Prut*, vol. 2, Kiriat Bialik, 1993, pp. 326-336.

Ion N. Oprea, “Darabani-Botoşani,” în *Luceafărul*, mai/2014.

Jean Ancel, *Contribuţii la istoria României. Problema evreiască, 1933-1944*, vol. I, Bucureşti, Hasefer, 2001, partea I, pp. 223, 363, partea a II-a, pp. 300-301, 305, 307.

Jean Ancel, *Contribuţii la istoria României. Problema evreiască, 1933-1944*, vol. II, Bucureşti, Hasefer, 2003, partea a II-a, p. 278.

Jean Ancel, *Distrugerea economică a evreilor români*, Bucureşti, INSHR-EW, 2008, pp. 127, 224.

Lucian-Zeev Herscovici, Yehouda Marton, Theodor Lavi, “Darabani,” în Fred Skolnik, Michael Berenbaum (eds.), *Encyclopedia Judaica*, vol. 5, Detroit, Thomson Gale/ Jerusalem, Keter Publishing House, 2007, pp. 433-434.

Matatias Carp, *Cartea neagră* , Bucureşti, Diogene, 1996, vol. 1, p. 152, vol. III, pp. 79-80, 146-147.

*Recensământul general al populaţiei României*, vol. II: Neam, limbă maternă, religie, Bucureşti, Imprimeria Naţională, 1938.

[Ana Bărbulescu]